ธปท.ปัดตอบอัตราค่าต๋งแบงก์ใช้หนี้กองทุนฟื้นฟู
ธปท.ปัดแจ้งอัตราเก็บเงินนำส่งจากแบงก์ใช้หนี้กองทุนฟื้นฟูฯอยู่ที่ 0.55% ของเงินฝากหรือไม่  คาดสัปดาห์นี้ได้คำตอบ
16 ม.ค. 2555

ธปท.ปัดแจ้งอัตราเก็บเงินนำส่งจากแบงก์ใช้หนี้กองทุนฟื้นฟูฯอยู่ที่ 0.55% ของเงินฝากหรือไม่  คาดสัปดาห์นี้ได้คำตอบ
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ยังไม่ต้องการเปิดเผยอัตราการการเก็บเงินนำส่งจากฐานเงินฝาก เพื่อใช้หนี้กองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ)ในขณะนี้ ว่าได้หารือกับธนาคารพาณิชย์ว่าจะเก็บในอัตราใด แต่ยอมรับว่าได้มีการพูดคุยตัวอย่างอัตราการเก็บเงินกับธนาคารพาณิชย์บ้างว่าจะรับได้หรือไม่อย่างไร เพื่อให้ธนาคารพาณิชย์นำไปพิจารณาต่อไป แต่ไม่ต้องการเปิดเผยอัตราที่หารือ เพราะยังไม่มีการสรุปร่วมกัน



ประสาร
"จะเก็บเงินนำส่งอัตราเท่าไร ยังไม่ต้องการเปิดเผยตัวเลยในตอนนี้ ซึ่งเราก็ได้แจ้งตัวอย่างตัวเลขให้แบงก์ดูบ้าง เพื่อนำไปพิจารณา แต่ยังไม่สรุป คาดว่าแบงก์คงพิจารณาและกลับมาแจ้งความเห็นกลับมาในสัปดาห์นี้"นายประสารกล่าว
ก่อนหน้านี้ มีกระแสข่าวว่าธปท.จะเรียกเก็บเงินจากธนาคารพาณิชย์ในอัตรา 0.55% ของฐานเงินฝาก สูงขึ้นจากปัจจุบันที่เก็บอยู่ 0.4% แต่ต่ำกว่าเพดานของร่างพระราชกำหนด(พรก.)โอนหนี้กองทุนฟื้นฟูฯตามนโยบายรัฐบาล 
ผู้ว่าการ ธปท. กล่าวว่า ส่วนแนวทางการหารือกับรมว.คลังในเรื่องการเก็บเงินนำส่งเพื่อใช้หนี้กองทุนฟื้นฟูฯจากธนาคารเฉพาะกิจของรัฐด้วยนั้น จากที่ได้หารือกับเมื่อวันเสาร์ที่ 14ม.ค.ที่ผ่านมา ทางคลังบอกว่าคงทำไม่ได้ แต่คลังจะพยามคุมนโยบายการทำงานของธนาคารเฉพาะกิจของรัฐแทน โดยไม่ให้ธนาคารรัฐเหล่านี้มาทำธุรกิจปล่อยสินเชื่อขนาดใหญ่ เพื่อแข่งกับธนาคารพาณิชย์ และไม่ให้มีการมาระดมเงินฝากแข่งกับธนาคารพาณิชย์ด้วย จะได้ช่วยจำกัดการขยายตัวของเงินฝากในธนาคารเฉพาะกิจของรัฐอีกทาง เป็นการทดแทนที่ไม่เก็บเงินนำส่งจากธนาคารของรัฐแทน
"สรุปก็คงไม่เก้บเงินนำส่งจากธนาคารเฉพาะกิจของรัฐ แต่ใช้วิธีคุมนโยบายการทำธุรกิจไม่ให้แข่งขันกับธนาคารพาณิชย์แทน ส่วนความกังวลที่ธนาคารพาณิชย์ห่วงว่าหากเก็บเงินนำส่งจากตั๋วเงินฝากหรือตั๋วบีอีด้วย อาจทำให้งินจากตั๋วบีอีไหลไปที่ธนาคารเฉพาะกิจของรัฐมากขึ้นนั้น มองว่าตั๋วบีอีคงแปลงสภาพเป็นเงินฝากมากกว่า เพราะถ้าเก็บเงินนำส่งจากตั๋วบีอีด้วยอัตราดอกเบี้ยผลตอบแทนของเงินฝากและตั๋วบีอีคงไม่ต่างกัน"ผู้ว่าการ ธปท.กล่าว 
ทั้งนี้ หากมีการเริ่มเก้บเงินนำส่งจากธนาคารพาณิชย์ เพื่อไปใช้หนี้กองทุนฟื้นฟูฯ คงเริ่มเก็บตั้งแต่ฐานเงินฝากในเดือนก.ค.ปีนี้เป็นต้นไป ซึ่งปัจจุบันฐานเงินฝากทั้งระบบมีประมาณ 7.7 ล้านล้านบาท และตั๋วบีอีกทั้งระบบมีประมาณ 2 ล้านล้านบาท